
Előterjesztés
a Közgyűlés részére
Tisztelt Közgyűlés!
Budapest Főváros Önkormányzata támogatást nyert a KMOP-5.1.1/D2-13-2013-0001 jelű pályázaton „A főváros 2014-2020 programozási időszak tervdokumentumainak megalapozása és elkészítése” című projektre (a továbbiakban: Projekt). A támogatást a Regionális Operatív Programok Irányító Hatósága (ROP IH) biztosította a Fővárosi Önkormányzat számára. A Projekt az Európai Regionális Fejlesztési Alapból és a hazai központi költségvetési előirányzatból 100 %-os támogatási intenzítással valósult meg. A Projektre jóváhagyott összeg 139.991.493,- Ft. 
A területfejlesztésről és területrendezésről szóló 1996. évi XXI. törvény (továbbiakban: Tftv.) alapján, a főváros területén – a kerületi önkormányzatok hatáskörébe tartozó fejlesztési feladatok kivételével – a megyei önkormányzat Tftv. szerinti feladatait Budapest Főváros Önkormányzata látja el. Ezen feladatok egyike a Tematikus Fejlesztési Programok (továbbiakban: TFP), amelyek célja - a Tftv-ben megfogalmazott irányelvekkel megegyezően -, hogy összehangolják a települési önkormányzatok, gazdasági- és más szervezetek területfejlesztési és területrendezési elképzeléseit, valamint hogy kialakítsák ezen szereplők egyeztetési mechanizmusát. 

A Fővárosi Önkormányzat és a Budapest Főváros Városépítési Tervező Kft. (a továbbiakban: BFVT Kft.). között 2013. március 11-én létrejött Közszolgáltatásról szóló Keretmegállapodás értelmében a BFVT Kft. dolgozhatja ki a tematikus fejlesztési programokat.

A Projekt végrehajtása során a BFVT Kft. elkészítette három témakörben (1. Dunamenti területek fejlesztése, 2. szociális városrehabilitáció, 3. használaton kívüli, vagy alulhasznosított területek kezelése) a tematikus fejlesztési programokat, amelyeket a Fővárosi Közgyűlés 2014. június 30-i ülésén elfogadott. E feladat ellátása a Projekt keretében, szállítói finanszírozással került megvalósításra így a Közszolgáltató 2014. évi ellentételezésére biztosított előirányzatot nem terhelte.
A Fővárosi Közgyűlés 1211/2014. (06.30.) határozattal elfogadott tematikus fejlesztési programok utómunkálatainak elvégzése, valamint a Közgyűlés által hozott döntés alapján egy új, gazdaságélénkítés és munkahelyteremtés tárgyú tematikus program kidolgozásának megkezdése érdekében szükséges a 2014. évi Éves Közszolgáltatási Szerződés módosítása.
A szerződés módosítás többlet előirányzatot nem igényel, a Fővárosi Önkormányzat 2014. évi költségvetésében részben a „821901 BFVT Közszolgáltatás”, részben a „881401 Területfejlesztési feladatok” címkódon rendelkezésre áll.
Kérem a Tisztelt Közgyűlést, hogy az előterjesztést megtárgyalni és a döntési javaslatot elfogadni szíveskedjen.
Határozati javaslat
A Fővárosi Közgyűlés úgy dönt, hogy:

jóváhagyja és megköti a BFVT Kft. és a Fővárosi Önkormányzat közötti 2014. évi Éves Közszolgáltatási Szerződés 1. sz. módosítását az előterjesztés melléklete szerinti tartalommal. Felkéri a Főpolgármestert a Szerződésmódosítás aláírására.
határidő:	15 nap
felelős: 	Tarlós István főpolgármester

Határozathozatal módja:
1. határozati javaslat egyszerű többség
Budapest, 2014. november  „   ”
	

	Szeneczey Balázs dr.
főpolgármester-helyettes

	Láttam:

	Sárádi Kálmánné dr.
főjegyző

